Midt-Troms

Midt-Troms er betegnelsen på regionen som omfatter områdene rundt Senja, Finnsnes og Indre Sør-Troms. Det er ikke fastsatt offisielle grenser for dette området, men normalt omfatter Midt-Troms kommunene Bardu, Dyrøy, Lavangen, Målselv, Salangen, Senja og Sørreisa, med et samlet folketall på 33 165 (1. januar 2013 SSB) og et areal på 9 391 km². Kommunen Lavangen har imidlertid også sterke bånd til Harstadområdet, noe som blant annet gjør seg gjeldende i regionrådssamarbeid.

Offisielle og uoffisielle inndelinger
Det er som nevnt over ingen offisielle fastsatte grenser for Midt-Tromsregionen, men regionen som helhet eller deler av den inngår i flere forskjellige inndelinger og samarbeid:

 Midt-Troms regionråd er et interkommunalt samarbeid mellom seks av kommunene, det vil si alle unntatt Lavangen, som tilhører Hålogalandsrådet.
 Senja tingrett eller domssokn forvalter samme område som regionrådet. Salangen og Lavangen kommer under Ofoten tingrett. Sorenskriveren i Senja holder til på Finnsnes.
 Senja prosti dekker kommunene Balsfjord, Bardu, Dyrøy, Lavangen, Målselv, Salangen, Senja og Sørreisa i Nord-Hålogaland bispedømme i Den norske kirke.
 Økonomiske regioner, også kalt handelsdistrikter, er inndelinger for statistisk bruk. Midt-Troms består av to slike:
 Andselv (består av kommunene Gratangen, Lavangen, Salangen, Bardu og Målselv)
 Finnsnes (består av kommunene Sørreisa, Dyrøy og Senja)
 Post og telefon:
 Felles for kommunene i Midt-Troms er postnummer som begynner på 93. Lavangen (Tennevoll) hadde tidligere postnummer 9465, men har nå 9357.
 Fasttelefonnummer begynner på 771 (Lavangen, Salangen, Bardu, Dyrøy) eller 778 (Målselv, Sørreisa og Senja). Hele Midt-Troms har en felles utgave av katalogen Ditt Distrikt.
 Kjennemerke for motorkjøretøyer: Kjøretøyer i Midt-Troms blir registrert og skiltet ved trafikkstasjonen på Finnsnes med bokstavkombinasjonene ZD, ZF og ZJ.

Kommuneinndelingshistorikk
I 1838 ble området inndelt i Lenvik, Tranøy og Berg kommuner (unntatt Bardu som inngikk i Ibestad kommune i Sør-Troms frem til 1854). Av Lenvik ble Målselv skilt ut som en egen kommune i 1848 og Hillesøy i 1856. Av Tranøy ble Dyrøy og Sørreisa skilt ut som egne kommuner i 1886, og av Berg ble Torsken skilt ut som egen kommune i 1902. Av Målselv ble Øverbygd utskilt som egen kommune i 1924. (Kilde: Brøgger, Waldemar: Norge. Geografisk leksikon. Cappelen, 1963). I 1964 ble det gjennomført mange grensejusteringer. Øverbygd ble gjeninnlemmet i Målselv kommune, og Hillesøy ble delt mellom Lenvik og Tromsø kommuner. Fra 1. januar 2020 ble kommunene Berg, Lenvik, Torsken og Tranøy slått sammen til Senja kommune.

De største befolkningssentrene
 Finnsnes by, Senja (5 625 innb.)
 Setermoen, Bardu (2 357 innb.)
 Bardufoss, Målselv (2 349 innb.)
 Sørreisa (1 479 innb.)
 Moen, Målselv (859 innb.)
 Sjøvegan, Salangen (731 innb.)

Viktige attraksjoner
 Eventyrøya Senja
 Foreslått Nasjonal turistvei, Gryllefjord-Senjahopen-Botnhamn
 Senjatrollet, Finnsæter, Senja
 Hamn i Senja, Senja (Bygges opp etter brann)
 Husøy, Senja
 Ånderdalen nasjonalpark
 Finnsnes, byen i Midt-Troms
 Amfi Finnsnes, regionens største kjøpesenter
 Sandviklia alpinanlegg
 Finnsnes i fest, sommerfestival
 Indre Troms
 Polarbadet, badeland på Bardufoss
 Basecamp Snowman, besøkssenter i Målselv Fjellandsby
Rundhaug Gjestegård, historisk hotell 
 Målselvfossen, Norges nasjonalfoss
 FilmCamp, Øverbygd
 Øvre Dividal nasjonalpark
 Polar Park, dyrepark i Bardu
 Setermoen, bygdebyen i Troms 
 Midt-Troms Museum, regionsmuseum for Midt-Troms. Museet er administrert fra Olsborg, og har avdelinger i hele regionen, samt i Balsfjord kommune.

Presse
Fire aviser dekker Midt-Troms eller deler av regionen:
 Troms Folkeblad, med hovedkontor på Finnsnes, er regionavis for Midt-Troms, og dekker også hele regionen. Avisen har avdelingskontorer i Senjahopen, Bardufoss og Sjøvegan.
 Nye Troms er lokalavis for Indre Sør-Troms, det vil si Målselv og Bardu, men dekker også Balsfjord kommune. Hovedkontoret ligger på Moen i Målselv.
 Nordlys, Nord-Norges største avis, har hovedkontor i Tromsø, men har også lokalkontorer på Finnsnes og Bardufoss.
 Fremover, med base i Narvik, er regionsavis for Ofoten, men dekker i tillegg en del av Indre Sør-Troms. Avisen har lokalkontor på Setermoen.

Kommunikasjoner
 Flyplasser:
 Bardufoss lufthavn, Målselv, daglige avganger til og fra Oslo (mellomlanding i Bodø enkelte dager).
 Hovedveier:
  gjennom Bardu og Målselv 
  Sørreisa-Dyrøy-Salangen-Lavangen
  Andselv (Bardufoss), Målselv-Sørreisa-Finnsnes, Senja
  Elverumkrysset-Øverbygd, Målselv-Øvergård, Balsfjord
  Buktamoen, Målselv-Finnfjordbotn, Senja
  Silsand-Stonglandseidet, Senja
  Silsand-Gibostad-Stønnesbotn, Senja
  Botnhamn-Senjahopen-Straumsbotn, Senja
 Bussforbindelser:
 Torghatten Buss mellom Tromsø og Narvik
 Boreal Buss' ruter betjener fastlandet i hele Midt-Troms
 Boreal Buss kjører flybusser mellom Bardufoss lufthavn og Setermoen, Øverbygd og Finnsnes via Sørreisa
 Hurtigruten:
 Anløp på Finnsnes, sørgående 04:15-04:45
 Anløp nordgående 11:00-11:45
 Hurtigbåter:
 Tromsø-Finnsnes-Harstad, også avganger i Brøstadbotn og Engenes
 Salangsverket-Brøstadbotn-Harstad
 Flakstadvåg-Skrolsvik-Harstad
 Lysnes-Tennskjær-Tromsø
 Fergeforbindelser:
 Sommerferger mellom Gryllefjord-Andenes, Skrolsvik-Harstad og Botnhamn-Brensholmen

Politikk 
Ved Stortingsvalget 2013 var det 22 310 stemmeberettigede velgere i Midt-Troms (Salangen og Lavangen ikke inkludert, se Sør-Troms). Det ble avgitt 16 313 stemmer. Valgdeltagelsen var dermed 73,1 %. Valgresultatet ga en borgerlig overvekt på 3,7 prosentpoeng (50,2 % H+Frp+KrF+V, 46,5 % Ap+Sp+SV). Tabellen viser stemmefordelingen:

Se også 
 Sør- og Midt-Troms

Referanser

Eksterne lenker 
 Turforslag til Indre Troms på DNT og NRKs nettsted ut.no

Politikk i Troms
Distrikter i Norge